《寒食日龙友于旦招集归愚书屋感旧述怀用昌黎寒食出游韵》
清代·张锡祚

一百五日倏复来，群阴尽剥阳气盛。惠风出谷云雾开，霁色花光共辉映。

病夫寂寞卧蓬蒿，囊空莫与繁华竞。忽逢朋辈遣长须，招我城南共游咏。

林塘历尽入溪湾，到门始觉日影正。满堂豪翰笔不停，猛气纷纭鼓已更。

曹郐浅陋真小邦，曷敢与抗惟禀命。忆昔横山有遗老，海内独司《骚》《雅》柄。

良辰燕赏集嘉宾，泉流风发交相庆。当时岂有文雅飞，但期不失门人敬。

诗坛十载沦荒芜，墓门草塞音容夐。荒郊茅屋昼闭门，得句欣欣谓予圣。

那堪畏友今盈前，陈刘应徐四座并。怵心刿目岂人工，文章窈渺出天性。

洪涛初过澄波鲜，平坡未尽奇峰横。诸公才调皆掞天，如予只合遐荒迸。

奈何并辔得联镳，好丑妍媸同一镜。雕虫小技不足豪，正变源流那能政？

由来天物忌刻削，万事终须蓄馀劲。日斜投笔酌深杯，束手高斋听号令。

作者简介：江苏吴县人，字偕行，一字永夫。叶燮弟子。少好吟咏，家贫无书，每向人借阅，数日即还，已能卒读。经年卧病，年五十二，穷饿死。有《啖蔗轩诗》。